CELEX: 32012R0645
Language: hu
Date: 2012-07-16 00:00:00
Title: A Bizottság 645/2012/EU végrehajtási rendelete ( 2012. július 16. ) az 1122/2009/EK és a 65/2011/EU rendelettől a támogatási összegeknek az egységes kérelmek késedelmes benyújtása miatti csökkentése tekintetében a kontinentális Portugália és Madeira vonatkozásában a 2012. évre biztosítandó eltérésről

17.7.2012   
            
            
               HU
            
            
               Az Európai Unió Hivatalos Lapja
            
            
               L 187/26
            
         A BIZOTTSÁG 645/2012/EU VÉGREHAJTÁSI RENDELETE
   (2012. július 16.)
   az 1122/2009/EK és a 65/2011/EU rendelettől a támogatási összegeknek az egységes kérelmek késedelmes benyújtása miatti csökkentése tekintetében a kontinentális Portugália és Madeira vonatkozásában a 2012. évre biztosítandó eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendeletre (1) és különösen annak 91. cikkére,
   tekintettel a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről szóló, 2009. január 19-i 73/2009/EK tanácsi rendeletre (2) és különösen annak 142. cikke c) pontjára,
   mivel:
   
               (1)
            
            
               A 73/2009/EK tanácsi rendeletnek a kölcsönös megfeleltetés, a moduláció és az integrált igazgatási és ellenőrzési rendszer tekintetében, az említett rendeletben létrehozott, mezőgazdasági termelők részére meghatározott közvetlen támogatási rendszerek keretében történő végrehajtására vonatkozó részletes szabályok megállapításáról, valamint az 1234/2007/EK tanácsi rendeletnek a kölcsönös megfeleltetés tekintetében, a borágazatban meghatározott támogatási rendszer keretében történő végrehajtására vonatkozó részletes szabályok megállapításáról szóló, 2009. november 30-i 1122/2009/EK bizottsági rendelet (3) 23. cikkének (1) bekezdése rögzíti a támogatási kérelem, valamint a támogatásra való jogosultság megállapítása szempontjából lényeges dokumentumok, szerződések vagy nyilatkozatok késedelmes benyújtása esetén alkalmazandó támogatáscsökkentéseket.
            
         
               (2)
            
            
               A vidékfejlesztési támogatási intézkedésekre vonatkozó ellenőrzési eljárások, valamint a kölcsönös megfeleltetés végrehajtása tekintetében az 1698/2005/EK tanácsi rendelet végrehajtására vonatkozó részletes szabályok megállapításáról szóló, 2011. január 27-i 65/2011/EU bizottsági rendelet (4) 8. cikkének (3) bekezdése értelmében az 1122/2009/EK rendelet 22. és 23. cikke értelemszerűen alkalmazandó a 65/2011/EU rendelet II. részének I. címe alá tartozó kifizetési kérelmekre.
            
         
               (3)
            
            
               Portugália az egységes támogatási kérelem rendszerét vezette be, amely a 73/2009/EK rendelet 19. cikke (3) bekezdésének megfelelően több támogatási rendszerre vonatkozik. Az egységes kérelem magában foglalja többek között a 73/2009/EK rendelet III. címe szerinti egységes támogatási rendszer keretében benyújtott kérelmeket, a 73/2009/EK tanácsi rendeletnek az ugyanezen rendelet IV. és V. címében a mezőgazdasági termelők részére meghatározott támogatási rendszerek tekintetében történő alkalmazására vonatkozó részletes szabályok megállapításáról szóló, 2009. október 29-i 1121/2009/EK bizottsági rendelet (5) 35. cikke szerinti, anyajuhra és kecskére vonatkozó támogatás iránti kérelmeket, valamint az 1698/2005/EK rendelet alapján nyújtott támogatás iránti kérelmek egyes típusait is.
            
         
               (4)
            
            
               Az 1122/2009/EK rendelet 11. cikkének (2) bekezdésével és a 65/2011/EU rendelet 8. cikkének (1) bekezdésével összhangban Portugália 2012. május 15-ét határozta meg a 2012. évre vonatkozó egységes kérelmek benyújtási határidejeként. Az anyajuhra és kecskére vonatkozó támogatás iránti kérelmet magában foglaló egységes támogatási kérelmek tekintetében Portugália az 1121/2009/EK rendelet 35. cikke (2) bekezdésének megfelelően a kérelmezett támogatás évének április 30-át határozta meg az anyajuhra és kecskére vonatkozó 2012. évi támogatás iránti kérelmek benyújtási határidejeként.
            
         
               (5)
            
            
               Az 1122/2009/EK rendelet 6. cikke értelmében a tagállamoknak biztosítaniuk kell a mezőgazdasági parcellák megbízható azonosítását, és – az ellenőrző rendszer működtetésének biztosítása céljából – meg kell követelniük, hogy a kérelmezők mellékeljék az egységes kérelmekhez a parcellák azonosítására szolgáló dokumentumokat.
            
         
               (6)
            
            
               A mezőgazdasági parcellák azonosításával kapcsolatos, korábban rendszeresen észlelt hiányosságok kezelésére Portugália a Bizottsággal együttműködve cselekvési tervet hajtott végre. Ennek lényegi eleme a portugáliai mezőgazdasági parcellaazonosító rendszer frissítése.
            
         
               (7)
            
            
               Portugáliának a 2012-re vonatkozó egységes kérelmek adminisztrációja során kivételes körülményekkel kellett szembenéznie az ország kontinentális területeit és Madeirát illetően. A cselekvési terv második szakaszában Portugáliának megközelítőleg 1 600 000 parcellát kellett volna felülvizsgálnia. Ez összetett munka, amelynek végzése során a minőségellenőrzések egyes parcellák esetében új elemzést tettek szükségessé, ami késedelmet okoz.Ezenkívül amiatt, hogy a munkának a külső szerződéses megbízottak által végzett része késedelmet szenvedett, nem sikerült az előirányzott ütemtervnek megfelelően aktualizálni a mezőgazdasági parcellaazonosító rendszert. Következésképpen a mezőgazdasági termelők a tervezett időpontnál később jutottak hozzá a parcellákra vonatkozó aktualizált információkhoz.
            
         
               (8)
            
            
               Tekintettel a meglévő, a cselekvési terv végrehajtására való felkészülés keretében már megnövelt portugál műszaki kapacitásra, e helyzet megnehezítette a kérelmezők számára, hogy a kontinentális Portugália és Madeira tekintetében az 1122/2009/EK rendelet 11. cikkének (2) bekezdésében és az 1121/2009/EK rendelet 35. cikkének (2) bekezdésében megállapított határidőkön belül benyújtsák az egységes támogatási kérelmeket.
            
         
               (9)
            
            
               E nehézségeket fokozza az a tény, hogy a portugál kérelmezési eljárás különösen időigényes, mivel a mezőgazdasági termelőknek a mezőgazdasági parcellaazonosító rendszer aktualizálását követően gondosan ellenőrizniük kell a referenciaparcellák határainak helyesbítését. Következésképpen – a cselekvési terv általános összefüggéseit és a Portugália által vállalt, az integrált igazgatási és ellenőrzési rendszer javítására irányuló feladatokat is figyelembe véve – lehetetlen betartani a 2012. május 15-i és a 2012. április 30-i határidőket.
            
         
               (10)
            
            
               Ezenkívül a rendkívüli szárazság miatt bevezetett kiegészítő intézkedések végrehajtása az informatikai rendszer intenzívebb igénybevételével járt. Mivel a szóban forgó intézkedések igazgatására a portugál hatóságok ugyanazt az informatikai rendszert használták, mint amely a cselekvési terv igazgatására is szolgál, a cselekvési terv igazgatásához rendelkezésre álló kapacitás tovább csökkent.
            
         
               (11)
            
            
               A fent említett nehézségek következtében a 2012.évi kérelmezési folyamat a 2011. és az azt megelőző évek eljárásaihoz képest az évnek csak egy későbbi időpontjában indulhatott meg. Ugyanezen okok miatt a kérelmek benyújtása is lassabb ütemben zajlott, mint 2011-ben. A portugál hatóságok által a Bizottságnak benyújtott, az IT-rendszer kapacitására vonatkozó információk alapján 25 napos időtartamra biztosított eltérésre van szükség ahhoz, hogy valamennyi érintett mezőgazdasági termelő és kedvezményezett be tudja nyújtani kérelmét.
            
         
               (12)
            
            
               Ezért helyénvaló eltekinteni az egységes kérelmek késedelmes benyújtása miatti, az 1122/2009/EK rendeletben előírt támogatáscsökkentések alkalmazásától azon mezőgazdasági termelők esetében, akik a kontinentális Portugáliára, illetve Madeirára vonatkozó egységes kérelmüket legkésőbb a 2012. május 15-ét követő 25. naptári napon, illetve az anyajuhra és kecskére vonatkozó támogatás esetében legkésőbb a 2012. április 30-át követő 25. naptári napon benyújtották.
            
         
               (13)
            
            
               Hasonlóképpen, a 65/2011/EU rendelet 8. cikkének (3) bekezdésétől eltérve, a 65/2011/EU rendelet II. részének I. címe szerinti, a kontinentális Portugáliával és Madeirával kapcsolatos kifizetési kérelmek tekintetében helyénvaló nem alkalmazni késedelmes benyújtás miatti támogatáscsökkentéseket azoknak az egységes kérelmeknek az esetében, amelyek benyújtására legkésőbb a 2012. május 15-ét követő 25. naptári napon sor került.
            
         
               (14)
            
            
               Az időtartamokra, időpontokra és határidőkre vonatkozó szabályok meghatározásáról szóló, 1971. június 3-i 1182/71/EGK, Euratom tanácsi rendelet (6) 3. cikkének (4) bekezdése értelmében amennyiben egy nem órában kifejezett időtartam utolsó napja munkaszüneti nap, szombat vagy vasárnap, úgy az időszak a következő munkanap utolsó órájának elteltével fejeződik be. Tekintve, hogy a 2012. június 9-ét követő első munkanap 2012. június 11., helyénvaló eltekinteni az egységes kérelem késedelmes benyújtása miatti támogatáscsökkentés alkalmazásától azon mezőgazdasági termelők esetében, akik a kontinentális Portugáliára, illetve Madeirára vonatkozó egységes kérelmüket legkésőbb 2012. június 11-én, az anyajuhra és kecskére vonatkozó támogatás esetében pedig legkésőbb 2012. május 25-én benyújtották.
            
         
               (15)
            
            
               Mivel a javasolt eltéréseknek a 2012. támogatási évre benyújtott egységes kérelmekre kell kiterjedniük, helyénvaló e rendeletet visszamenőleges hatállyal alkalmazni.
            
         
               (16)
            
            
               Az e rendeletben előírt intézkedések összhangban vannak a Vidékfejlesztési Bizottságnak és a Közvetlen Kifizetések Irányítóbizottságának a véleményével,
            
         ELFOGADTA EZT A RENDELETET:
   1. cikk
   (1)   Az 1122/2009/EK rendelet 23. cikkének (1) bekezdésétől eltérve, a 2012. kérelmezési év tekintetében nem alkalmazandó támogatáscsökkentés az egységes kérelem késedelmes benyújtása miatt azon mezőgazdasági termelők esetében, akik a kontinentális Portugáliára, illetve Madeirára vonatkozó egységes kérelmüket legkésőbb 2012. június 11-ig benyújtották.
   (2)   Az 1122/2009/EK rendelet 23. cikkének (1) bekezdésétől eltérve, azon 2012. évi egységes kérelmek tekintetében, amelyek anyajuhra és kecskére vonatkozó támogatás iránti kérelmet foglalnak magukban, nem alkalmazandó támogatáscsökkentés az egységes kérelem késedelmes benyújtása miatt azon mezőgazdasági termelők esetében, akik a kontinentális Portugáliára, illetve Madeirára vonatkozó egységes kérelmüket legkésőbb 2012. május 25-ig benyújtották.
   2. cikk
   A 65/2011/EU rendelet 8. cikkének (3) bekezdésétől eltérve, a 2012. kérelmezési év vonatkozásában nem alkalmazandó az 1122/2009/EK rendelet 23. cikkének (1) bekezdésében előírt, késedelmes benyújtás miatti támogatáscsökkentés a 65/2011/EU rendelet II. részének I. címe szerinti, a kontinentális Portugáliával és Madeirával kapcsolatos kifizetési kérelmek tekintetében azon egységes kérelmek esetében, amelyeknek benyújtására legkésőbb 2012. június 11-ig sor került.
   3. cikk
   Ez a rendelet az Európai Unió Hivatalos Lapjában való kihirdetésének napján lép hatályba.
   Ezt a rendeletet 2012. január 1-jétől kell alkalmazni.
   
      Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
      Kelt Brüsszelben, 2012. július 16-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 277., 2005.10.21., 1. o.
   
      (2)  HL L 30., 2009.1.31., 16. o.
   
      (3)  HL L 316., 2009.12.2., 65. o.
   
      (4)  HL L 25., 2011.1.28., 8. o.
   
      (5)  HL L 316., 2009.12.2., 27. o.
   
      (6)  HL L 124., 1971.6.8., 1–2. o.